תנו כבוד לתהילה חנימוב, מתיכון אורט לילינטל ברמלה, שזכתה במקום השלישי בארץ בגמר האולימפיאדה לביוטכנולוגיה. המדובר בתחרות יוקרתית פרי יוזמת הטכניון, משרד החינוך בשיתוף הרשויות ובתי הספר התיכון בהם קיימת מגמת הביוטכנולוגיה בארץ.
ראש עיריית רמלה, מיכאל וידל, ברך על זכייתה של תהילה ואמר, כי מדובר בתחרות מאתגרת בה לקחו חלק עשרות תלמידים מכל רחבי הארץ. וידל: "תהילה עמדה באתגר וזכייתה מביאה כבוד רב לה, למשפחתה, לעיר רמלה, למערכת החינוך העירונית ולבית הספר".
מנהלת אגף החינוך והנוער, אלונה קליימן, ברכה את תהילה וציינה, כי מערכת החינוך ברמלה גאה בהישג המהווה תעודה ערכית ופדגוגית למצוינות לכל מערך החינוך ברמלה.
האולימפיאדה מיועדת לתלמידי ביוטכנולוגיה המתמחים בפרויקט גמר המתבצע בחסות מוסד אקדמי תוך התנסות מעשית של התלמידים. אל שלב א׳ באולימפיאדה ניגשו תלמידי המגמה מכל הארץ, כאשר רק 26 תלמידים הגיעו לשלב ב׳ בתחרות ובו הציגו את עבודת החקר.
חמישה תלמידים העפילו לשלב הגמר שיתקיים בטכניון ב-24.2.20 וביניהם כאמור תהילה חנימוב, תלמידת מגמת ביוטכנולוגיה בתיכון אורט לילינטל שקטפה את המקום השלישי והמכובד.
תהילה ביצעה פרויקט חקר במרכז הטכנולוגי ב״ש בנושא הזדקנות ומוות תאים מרקמת ריאה אנושית .העבודה בוצעה בהנחייתה של מיטל למברג, המורה לביוטכנולוגיה שגם היא ילידת העיר ובוגרת תיכון אורט לילינטל.
מנהלת תיכון אורט לילנטל, נועה בן יוסף: "אני גאה בהישג של תהילה וגאה להוביל את תלמידי העיר לחזית המדע והטכנולוגיה תוך חתירה מתמדת להצטיינות לימודית וערכית".